Vɔ́lígan, vɔ́ligan ma ayɔŋ dáma, Zambá énye a kɔ́bɔ. 2Kɔ́bɔ́gán ai Yerúzalɛm ai bíbúg byákə̄ nyé á ńnə́m, mǐ lóē nyé nā á zū ábə ma, amú abé díé á kwí yā súg, ǹsə́m wóé ó dzuuban yǎ, míńsə́m mísə a ngásə́m, ǎ nɔŋ yǎ éndə̄gə́lə́ yā étēde á mɔ́ mə́ Ńtí á tâŋ biyɔŋ bíbɛ̄». 3Kîŋ é mod a yédan á ńkōd ńnam, kíŋ yakɔ́bɔ̄ nâ: «Ko­mózân Ǹtí zēn, mǐ nyoege Zambá wāān məzěn á ńkōd ńnam. 4M̀bíbíŋ ósə ó man dzálaban, ǹkǒl ósə, abobon ásə̄ á man sus, é vóm ó nə́ ńkód wáyi nyoeban, é vóm ó nə́ ekónóŋ wâyi bɔ ḿbómbo. 5Abǒg tē hḿ dúmá Ńtondôbə láyi kwí á ngə́ə́ŋ, mod ósə ǎ yi yén ai mís ḿból Ńtí ā dzála anyu díé». 6Kíŋ yadzó nâ: Yédégán! Ma nâ: "Mə́ yédān yá ?" -"Və́və̄ə̄ ekokoma ásə a nə anə́ evivie, ai abəŋ díé ásə anə́ sām bílé: 7elé é mān kōd, sǎm é bɔ́bɔ́lán, ǹnyie anə́ fəb Ǹtondôbə yǎnamba byá. 8Owé elé yákōd, sǎm é bɔ́bɔlan, və ebúg Zambá ńdzɔ̄ é tɔ̄á təge ai súg. 9Ḿfág wóe, bɛ́də́ á mod ǹkǒl á yōb, wa yǎ wāzu ai Síon m̀bəmbə fwé, váág kíŋ ai ngul ésə, wa yǎ wāzu ai Yerúzalɛm m̀bəmbə fwé, váág kíŋ, tə wambáda, kadá māl mə́ Yúda nâ: «Zambá wāān á nyɔ̄. 10Ǹtí Zambá wāān a ńkún sɔ́ ai ngul ésə, a zu təgə̌ dzóm ésə ai fím yǎ wɔ́ wóé; mân móé mə́sə̄ mə́ nə ai nyé ésāmbá, fwé yǎ wɔ́ ésíé wóé é wulugu nyé ósū. 11Ḿból fə ǹnɔ́ni biyə́m ǎ kad kə ai biyə́m bíé á mə̄dîga, éyə Ǹtí ǎ yi tógan mīńtōmbá míé nālá, a yi myá bəgə á twé, émēn a yi bəgə̌ bənyiá míńtómbá bóé.